b'\n_START_ARTICLE_\nKullervo\n_START_PARAGRAPH_\nKullervo on Kalevalan ja kalevalaisen kansanrunouden henkil\xc3\xb6, jonka kohtalo on traaginen. Kullervo on kaunis mies, jolla on koreat, keltaiset hiukset. _NEWLINE_Kullervo on Kalevala-eepoksessa Kalervo-nimisen miehen poika. Alkuper\xc3\xa4isiss\xc3\xa4 kansanrunoissa h\xc3\xa4net kuitenkin usein kerrotaan my\xc3\xb6s Kalevanpojaksi. Kalevanpojat olivat taruston tuntemia muinaisia j\xc3\xa4ttil\xc3\xa4isi\xc3\xa4. Lapsena Kullervo onkin v\xc3\xa4kivahva, eik\xc3\xa4 h\xc3\xa4nt\xc3\xa4 saada hengilt\xc3\xa4 mill\xc3\xa4\xc3\xa4n. Muusta Kalevalasta poiketen Kullervo-runon alkuper\xc3\xa4 on Inkeriss\xc3\xa4, josta sen ker\xc3\xa4si ja toimitti L\xc3\xb6nnrotille D. E. D. Europaeus.\n_START_SECTION_\nKullervon el\xc3\xa4m\xc3\xa4 Kalevala-eepoksen mukaan\n_START_PARAGRAPH_\nKalervo, Kullervon is\xc3\xa4, riitaantuu Untamon suvun kanssa. Untamon miehet tulevat lopulta miekkoineen ja surmaavat Kalervon joukot ja koko suvun. Vain piikatytt\xc3\xb6 j\xc3\xa4tet\xc3\xa4\xc3\xa4n orjaksi Untamolle. Piikatytt\xc3\xb6 kuitenkin pian synnytt\xc3\xa4\xc3\xa4 Kalervon pojan. Poika pannaan t\xc3\xb6ihin mutta osoittautuu niihin kelvottomaksi. H\xc3\xa4net yritet\xc3\xa4\xc3\xa4n tappaa, mutta siin\xc3\xa4 ei onnistuta. _NEWLINE_\xc2\xbbMalta, malta, hiien huora!_NEWLINE__NEWLINE_Jos itken isoni veist\xc3\xa4,_NEWLINE__NEWLINE_viel\xc3\xa4 itkenet itseki,_NEWLINE__NEWLINE_itket lypsylehmi\xc3\xa4si.\xc2\xbb _NEWLINE_(Kullervon kirous)_NEWLINE_Lopulta Kullervo myyd\xc3\xa4\xc3\xa4n Ilmariselle. Ilmarinen l\xc3\xa4hett\xc3\xa4\xc3\xa4 Kullervon paimeneen, mutta Ilmarisen ilke\xc3\xa4 vaimo, Pohjolan tyt\xc3\xa4r, leipoo Kullervon ev\xc3\xa4sleip\xc3\xa4\xc3\xa4n kiven. Kullervo katkaisee puukkonsa, ainoan is\xc3\xa4n perint\xc3\xb6ns\xc3\xa4, leiv\xc3\xa4n kiveen ja t\xc3\xa4st\xc3\xa4 suuttuneena vannoo kostoa ja manaa karhut ja sudet lehmikarjaan ja tappamaan pahan em\xc3\xa4nn\xc3\xa4n._NEWLINE_Kullervo pakenee. Siniviitta eukko kertoo h\xc3\xa4nelle, ett\xc3\xa4 h\xc3\xa4nen is\xc3\xa4ns\xc3\xa4 ja \xc3\xa4itins\xc3\xa4 ovatkin elossa. Kullervo l\xc3\xb6yt\xc3\xa4\xc3\xa4 perheens\xc3\xa4, mutta kuulee siskonsa kadonneen. Yrityksist\xc3\xa4 huolimatta Kullervosta ei ole t\xc3\xa4ll\xc3\xa4k\xc3\xa4\xc3\xa4n kertaa ty\xc3\xb6mieheksi, mutta h\xc3\xa4net l\xc3\xa4hetet\xc3\xa4\xc3\xa4n veron maksuun. Paluumatkalla h\xc3\xa4nen onnistuu vietell\xc3\xa4 vastaan tullut neito. Selvi\xc3\xa4\xc3\xa4, ett\xc3\xa4 neito on h\xc3\xa4nen kateissa ollut sisarensa. Sisko hypp\xc3\xa4\xc3\xa4 koskeen ja hukkuu. Kullervo palaa kotiinsa h\xc3\xa4peiss\xc3\xa4\xc3\xa4n._NEWLINE_Ep\xc3\xa4toivoinen ja itsetuhoinen Kullervo l\xc3\xa4htee sotaretkelle Untamolaan, eik\xc3\xa4 h\xc3\xa4nen kohtaloaan sure kuin h\xc3\xa4nen \xc3\xa4itins\xc3\xa4. Sotaretkell\xc3\xa4\xc3\xa4n h\xc3\xa4n saa yksi kerrallaan tiedon perheenj\xc3\xa4sentens\xc3\xa4 kuolemasta.  Tuhottuaan Untamon suvun Kullervo palaa tyhj\xc3\xa4lle kotitilalleen. H\xc3\xa4n sanoo miekalleen sen juoneen paljon viatonta verta, ja lupaa sen saavan nyt juoda my\xc3\xb6s viallista \xe2\x80\x93 ja surmaa sill\xc3\xa4 itsens\xc3\xa4._NEWLINE_Kullervon kuolinruno on kuuluisa. Siin\xc3\xa4 h\xc3\xa4n puhuu miekalleen kuten Macbeth tikarilleen, mutta toisin kuin Macbethin tikari, Kullervon miekka my\xc3\xb6s vastaa. _NEWLINE__NEWLINE_\xc2\xbbMiekka mietti miehen mielen_NEWLINE_Arvasi uron pakinan,_NEWLINE_Vastasi sanalla tuolla_NEWLINE_"Miks\'en s\xc3\xb6isi mielell\xc3\xa4ni,_NEWLINE_S\xc3\xb6isi syylist\xc3\xa4 lihoa_NEWLINE_Viallista verta joisi?_NEWLINE_Sy\xc3\xb6n lihoa syytt\xc3\xb6m\xc3\xa4nki_NEWLINE_Juon verta viattomanki."\xc2\xbb'